CELEX: 62008TN0338
Language: el
Date: 2008-08-11 00:00:00
Title: Υπόθεση T-338/08: Προσφυγή της 11ης Αυγούστου 2008 — Stichting Natuur en Milieu και Pesticide Action Network Europe κατά Επιτροπής

22.11.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 301/40
            
         Προσφυγή της 11ης Αυγούστου 2008 — Stichting Natuur en Milieu και Pesticide Action Network Europe κατά Επιτροπής
   (Υπόθεση T-338/08)
   (2008/C 301/69)
   Γλώσσα διαδικασίας: η ολλανδική
   Διάδικοι
   
      Προσφεύγουσες: Stichting Natuur en Milieu (Ουτρέχτη, Κάτω Χώρες) και Pesticide Action Network Europe (Λονδίνο, Ηνωμένο Βασίλειο) (εκπρόσωποι: B. Kloostra, advocaat, και A. van den Biesen, advocaat)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει τις αποφάσεις της Επιτροπής της 1ης Ιουλίου 2008 που απευθύνθηκαν στις προσφεύγουσες·
            
         
               —
            
            
               να διατάξει την Επιτροπή να εξετάσει επί της ουσίας τις αιτήσεις εσωτερικής επανεξετάσεως·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγουσες ζήτησαν από την Επιτροπή να επανεξετάσει τον κανονισμό 149/2008 (1), σύμφωνα με τον τίτλο IV του κανονισμού 1367/2006 (2). Με έγγραφα της 1ης Ιουλίου 2008 η Επιτροπή απέρριψε τις αιτήσεις αυτές ως απαράδεκτες, καθόσον ο επίμαχος κανονισμός δεν δύναται να θεωρηθεί ατομικό μέτρο ούτε δέσμη αποφάσεων.
   Προς στήριξη της προσφυγής τους, οι προσφεύγουσες ισχυρίζονται κατ' αρχάς ότι ο κανονισμός 149/2008 είναι μια δέσμη αποφάσεων. Οι προσφεύγουσες προβάλλουν ότι ο κανονισμός έχει εφαρμογή επί μιας σαφώς και εκ των προτέρων καθορισμένης ομάδας προϊόντων και δραστικών ουσιών.
   Εν προκειμένω, οι προσφεύγουσες επικαλούνται και τον κανονισμό 396/2005 (3). Σύμφωνα με το άρθρο 6 του κανονισμού αυτού, για κάθε καθορισμένο ανώτατο όριο καταλοίπων δύναται να υποβληθεί χωριστή αίτηση τροποποιήσεως. Η δυνατότητα αυτή παρέχεται και σε κοινωνικές οργανώσεις που έχουν συμφέρον για την υγεία, όπως οι προσφεύγουσες. Έτσι, η απόφαση επί μιας τέτοιας αιτήσεως αποτελεί απόφαση με συγκεκριμένο περιεχόμενο σχετικά με συγκεκριμένο προϊόν και συγκεκριμένη δραστική ουσία. Κατά τις προσφεύγουσες, η ίδια συλλογιστική πρέπει να ακολουθηθεί για ένα ανώτατο όριο καταλοίπων που καθόρισε ο κανονισμός 149/2008.
   Επικουρικά, οι προσφεύγουσες ισχυρίζονται ότι ο κανονισμός 149/2008 συνιστά απόφαση που εμπίπτει στο άρθρο 6, παράγραφος 1, της Συμβάσεως του Århus (4). Κατά τις προσφεύγουσες, συνιστά απόφαση που αφορά τις προσφεύγουσες άμεσα και ατομικά κατά τρόπο που συνάδει με τις επιταγές του άρθρου 230, τέταρτο εδάφιο, ΕΚ.
   
      (1)  Κανονισμός (ΕΚ) 149/2008 της Επιτροπής, της 29ης Ιανουαρίου 2008, για την τροποποίηση του κανονισμού (ΕΚ) 396/2005 του Ευρωπαϊκού Κοινοβουλίου και του Συμβουλίου με τη θέσπιση των παραρτημάτων ΙΙ, ΙΙΙ και IV για τον καθορισμό ανώτατων ορίων καταλοίπων στα προϊόντα που καλύπτονται από το παράρτημα Ι του κανονισμού (Κείμενο που παρουσιάζει ενδιαφέρον για τον ΕΟΧ) (ΕΕ L 58, σ. 1).
   
      (2)  Κανονισμός (ΕΚ) 1367/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για την εφαρμογή στα όργανα και τους οργανισμούς της Κοινότητας των διατάξεων της Συμβάσεως του Århus σχετικά με την πρόσβαση σε πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (ΕΕ L 264, σ. 13).
   
      (3)  Κανονισμός (ΕΚ) 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προελεύσεως και για την τροποποίηση της οδηγίας 91/414/ΕΟΚ του Συμβουλίου (Κείμενο που παρουσιάζει ενδιαφέρον για τον ΕΟΧ) (ΕΕ L 70, σ. 1).
   
      (4)  Σύμβαση για την πρόσβαση σε πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (ΕΕ 2005 L 124, σ. 4).